Najib harap Dr M balik ke Umno
Malaysiakini.com
Jul 26, 2008

Datuk Seri Najib Tun Razak Najib berharap mantan Perdana Menteri, Tun Dr Mahathir Mohamad akan kembali menyertai Umno apabila kepimpinan negara bertukar nanti.

"Saya mahukan siapa yang jauh hati, bawa hati, dan makan hati, kembali semula dalam lipatan keluarga Umno untuk meneruskan perjuangan," katanya.

"Kalau ini jadi kenyataan, gabungan (pemimpin) baru dan lama bersama dalam satu keluarga, Umno akan bertambah kukuh dan kuat bagi menghadapi pilihanraya umum ke-13 akan datang," katanya.

Najib yang juga timbalan perdana menteri menyuarakan harapannya itu ketika berucap di majlis makan malam dan perasmian perhimpunan agung Majlis Bekas Wakil Rakyat (Mubarak) Malaysia di Kuala Terengganu malam tadi.

Menurut laporan Bernama, Timbalan presiden Umno itu juga berharap proses peralihan kuasa pada 2010 nanti akan berjalan lancar, dengan pentadbiran baru negara mendapat sokongan semua pihak, termasuk pemimpin baru dan lama.

Beliau berkata, sekiranya Umno tidak disokong oleh pemimpin baru dan lama, parti itu akan rebah.

Sokongan berterusan

Menurutnya, sokongan semua pihak, termasuk Perdana Menteri Datuk Seri Abdullah Ahmad Badawi yang juga presiden Umno, adalah penting selepas peralihan berlaku supaya beliau dapat memimpin negara dengan baik dan meneruskan agenda untuk pembangunan rakyat.

"Saya harap Pak Lah akan sokong saya apabila (beliau) tidak ada jawatan nanti, saya harap Pak Lah dan penyokong-penyokongnya menyokong kepimpinan baru apabila sampai masanya," katanya.

Turut hadir pada majlis itu ialah isterinya Datin Seri Rosmah Mansor, Menteri Besar Terengganu Datuk Ahmad Said dan Pemangku Presiden Mubarak Tan Sri Abu Zahar Ujang.

Najib berkata, Umno dan Barisan Nasional (BN) sebenarnya tidak membuat silap dalam membangunkan negara, tetapi pemimpin perlu bermuhasabah diri dan memahami aspirasi rakyat supaya terus mendapat sokongan pada pilihanraya umum akan datang.

Najib berkata pemimpin Umno juga perlu menyesuaikan diri dan menampilkan imej yang disenangi rakyat kerana jika sebaliknya, pilihan raya akan datang bakal menjadi muka surat terakhir dalam buku riwayat perjuangan parti itu.

"Pemimpin Umno perlu mengikis persepsi rakyat bahawa parti ini sebuah parti cari makan, dan mereka perlu kembali kepada perkara asas perjuangan iaitu mengutamakan keikhlasan. Kalau tunjuk imej ini, rakyat akan sokong," katanya.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news/86773